Ashleigh Barty, efsta kona heimslistans í tennis, tilkynnti óvænt í dag að hún væri búin að leggja tennisspaðann á hilluna. Barty er aðeins 25 ára en hefur verið besta tenniskona heims síðustu ár.
Ástralska tenniskonan Ashleigh Barty tryggði sér sinn þriðja risatitil á Opna ástralska meistaramótinu í janúar og varð um leið fyrsta ástralska konan í 44 ár til að vinna titilinn á heimavelli. Barty tilkynnti óvænt í dag að hún væri hætt og segir ástæðuna vera þá að hún hafi ekki lengur sömu ánægju af tennis og áður. Barty hefur haft mikla yfirburði á tennisvellinum síðustu ár en hún hefur setið í efsta sæti heimslistans í 114 vikur samfleytt eða frá því hún vann Opna franska meistaramótið árið 2019.
Danski handboltamaðurinn Mikkel Hansen hefur leikið sinn síðasta leik á leiktíðinni. Hann fékk blóðtappa í lunga í kjölfar hnéaðgerðar í síðustu viku. Hansen, sem leikur með PSG í Frakklandi en er á leið til Álaborgar í Danmörku í sumar, fór í speglun á hné til að fjarlægja brjóskleifar og talið að hann yrði frá í 4 til 6 vikur. Hansen þarf nú að taka blóðþynnandi lyf næstu 4-6 mánuði og getur ekki æft handbolta á meðan. Hann hefur því leikið sinn síðasta leik fyrir PSG og en verður orðinn leikmaður Álaborgar þegar hann má æfa að nýju.
Hafþór Harðarson og Linda Hrönn Magnúsdóttir eru Íslandsmeistarar einstaklinga í keilu en Íslandsmótinu lauk í Egilshöll í gær. Hafþór varði titilinn en hann hefur sex sinnum fagnað Íslandsmeistaratitlinum. Linda Hrönn, sem er 63 ára, var að vinna sinn fyrsta Íslandsmeistaratitil og er hún elsti Íslandsmeistari frá upphafi.
Fyrsti úrslitaleikurinn um Íslandsmeistaratitil karla í íshokkí fór fram á Akureyri í gærkvöld. SA Víkingar höfðu nauman sigur á SR, 6-5, í sveiflukenndum leik. SR komst í 2-0 í fyrsta þriðjungi en næstu fjögur mörk voru SA-manna. Gott betur en það því eftir tvo þriðjunga stóð 6-3 SA í vil. SR skoraði svo tvö mörk í þriðja leikhluta en nær komust þeir ekki. Liðin mætast næst á fimmtudag í Skautahöllinni í Laugardal, en vinna þarf þrjá leiki til að hampa titlinum.
